C 491/2
LV
Eiropas Savienības Oficiālais Vēstnesis
23.12.2022.
Mēs atzinīgi vērtējam Konferences par Eiropas nākotni (1) rezultātus, kura bija iedvesmojošs un veiksmīgs eksperiments deliberatīvās demokrātijas jomā.
Lai reaģētu uz iedzīvotāju ekspektācijām, iestādes katra savas kompetences jomā turpinās nodrošināt ātrus un efektīvus turpmākos pasākumus saistībā ar konferences ieteikumiem.
Daudzi konferences priekšlikumi ir atspoguļoti Komisijas darba programmā 2023. gadam, un mēs kopīgi apņemamies tiem pievērst īpašu uzmanību.
Ar šo kopīgo deklarāciju mēs uzsveram svarīgākos leģislatīvo aktu priekšlikumus (2), kuriem mūsu trīs iestādes veltīs visas pūles.
Šo prioritāšu īstenošana būs vēl jo svarīgāka, ņemot vērā 2024. gada Eiropas Parlamenta vēlēšanas, kad pilsoņi izvērtēs, kā ES ir reaģējusi uz saviem pašreizējiem izaicinājumiem.
Tas attiecas gan uz leģislatīvo aktu priekšlikumiem, kas jau ir iesniegti abiem likumdevējiem, gan uz priekšlikumiem, ar ko Eiropas Komisija nāks klajā līdz 2023. gada beigām.
Visas trīs iestādes vienojas 2023. gadā un līdz Parlamenta sasaukuma beigām 2024. gadā augstāko prioritāti piešķirt šādiem politikas mērķiem:
1.
Lai īstenotu Eiropas zaļo kursu ar tā mērķi līdz 2050. gadam panākt klimatneitralitāti, neraugoties uz nelabvēlīgiem ģeopolitiskajiem apstākļiem, mēs strādāsim pie tā, lai paātrinātu zaļo un taisnīgu pārkārtošanos kā būtisku daļu no risinājuma attiecībā uz enerģētisko drošību un augstajām enerģijas cenām, kā arī attiecībā uz bažām par pārtikas nodrošinājumu.
Mēs rīkosimies, lai ātri pabeigtu darbu pie paketes “Gatavi mērķrādītājam 55 %” nolūkā sasniegt 2030. gada samazināšanas mērķrādītājus apvienojumā ar vērienīgāku mērķi sasniegt REPowerEU mērķus – pakāpeniski izbeigt atkarību no Krievijas fosilajiem kurināmajiem un veicināt atjaunīgo enerģiju Eiropā.
Mēs par prioritāti izvirzīsim ES elektroenerģijas tirgus pārskatīšanu, ES ūdeņraža tirgus stimulēšanu un atjaunīgo energoresursu ātrāku izvēršanu.
Mēs pievērsīsim uzmanību biodaudzveidības atjaunošanai un aizsardzībai, augsnes veselībai, ūdens, gaisa un mikroplastmasas piesārņojuma ierobežošanai un noziedzības vides jomā apkarošanai.
Ar mērķi veidot aprites ekonomiku mēs centīsimies panākt rezultātus saistībā ar tiesībām uz remontējamību, ilgtspējīgu produktu izstrādi, izlietotā iepakojuma risinājumu un nodrošināt, ka patērētājiem ir pareiza informācija par zaļuma norādēm.
Mēs rīkosimies saistībā ar turpmākiem klimata pasākumiem, jo īpaši attiecībā uz transporta emisijām un piesārņojumu, kravu pārvadājumu zaļināšanu, kā arī oglekļa piesaistījumu sertifikāciju.
Mēs par prioritāti izvirzīsim atkritumu apjoma un to ietekmes uz vidi samazināšanu.
2.
Nolūkā panākt digitālo pārkārtošanos un uzlabot ES noturību mēs koncentrēsimies uz to, lai samazinātu resursu izmantošanu un ietekmi uz vidi un klimatu, uzlabotu Eiropas vadošo lomu inovatīvu tehnoloģiju jomā, mūsu piegādes drošību, konkurētspēju un noturību, atbalstītu attiecīgās digitālās prasmes un īstenotu cilvēkcentrētu pieeju.
Mēs koncentrēsim uzmanību uz vēl neizskatītajiem priekšlikumiem par mākslīgo intelektu, piekļuvi datiem un to izmantošanu, kibernoturību un kiberdrošību un mūsu aizsardzības rūpniecības stiprināšanu.
Lai nodrošinātu pienācīgu un diversificētu piegādi divējādās pārkārtošanās nolūkos, mēs prioritāti piešķirsim pasākumiem saistībā ar kritiski svarīgām izejvielām un retzemju metāliem, kā arī pusvadītājiem.
Lai veicinātu inovatīvas tehnoloģijas, mēs rīkosimies saistībā ar tiesisko regulējumu attiecībā uz hipercilpu (hyperloop), jauno radiofrekvenču spektra politikas programmu un drošiem, kosmosā balstītiem sakariem.
Mēs rīkosimies saistībā ar kopīgu Eiropas mobilitātes datu telpu.
Mēs stiprināsim vienoto tirgu, kurš ir viena no mūsu galvenajām vērtībām, tostarp, strādājot pie vienotā tirgus ārkārtas instrumenta un pie tā, lai uzlabotu apstākļus platformu darbā.
Mēs arī strādāsim pie jauniem efektīviem patentu noteikumiem un atbalstīsim MVU grūtos laikos, tostarp ar pārskatītiem noteikumiem par maksājumu kavējumiem.
3.
Attiecībā uz ekonomiku cilvēku labā mēs pastiprināsim centienus palielināt konkurētspēju, nodrošināt izaugsmi un radīt nodarbinātības iespējas Savienības pilsoņiem.
Mēs jo īpaši pievērsīsimies jauniešiem un attiecīgo prasmju pilveidošanai.
Mēs novērsīsim šķēršļus un apgrūtinājumus, kas ierobežo mūsu mazos uzņēmumus.
Mēs rīkosimies, lai nāktu klajā ar MVU paredzētu atvieglojumu paketi un lai atbalstītu uzņēmumus un mazinātu tiem slogu, tostarp, nodrošinot vieglāku piekļuvi kapitālam un datiem, ātrus un inovatīvus maksājumu risinājumus un racionalizētus noteikumus par maksātnespēju.
Mēs turpināsim prioritāti piešķirt Eiropas sociālo tiesību pīlāra un Portu samita deklarācijas īstenošanai un veiksim turpmākus pasākumus, lai nodrošinātu, ka visās mūsu darbībās tiek ņemta vērā sociālā dimensija, tostarp tiesības būt bezsaistē un no dzimuma atkarīgas darba samaksas atšķirības likvidēšana.
Mēs strādāsim pie tā, lai ātri panāktu vienošanos par sociālā nodrošinājuma sistēmu koordināciju nolūkā atbalstīt darbaspēka mobilitāti, kā arī par noguldījumu apdrošināšanu, ilgtspējīgu korporatīvo pārvaldību, nelikumīgi iegūtu līdzekļu legalizācijas novēršanu un par tādu produktu aizliegumu, kas ražoti, izmantojot piespiedu darbu.
Mēs pievērsīsim pienācīgu uzmanību ES ekonomikas pārvaldības pārskatīšanai, lai nodrošinātu, ka tā darbojas ES un dalībvalstu ekonomiku atbalstam, un strādāsim pie tā, lai stiprinātu kapitāla tirgus un euro, tostarp digitālā euro, lomu un pabeigtu banku savienības izveidi.
Mēs centīsimies panākt progresu attiecībā uz globālo nodokļu reformu.
Nolūkā atbalstīt ilgtspējīgu attīstību visā pasaulē, mēs strādāsim pie tā, lai panāktu ātru vienošanos par vispārējo tarifa preferenču sistēmu un reformētu muitas kodeksu.
(1) Konference par Eiropas nākotni – Ziņojums par galīgo rezultātu, pieejams https://futureu.europa.eu/lv/pages/reporting.
(2) Saskaņā ar parasto likumdošanas procedūru.